獵者
作者：王邁
朝代：宋

paragraphs: 山中有獵者，設網張四隅。
稚麞爲所絓，性命懸庖厨。
母麞至網外，躑躅相悲呼。
明知獵者意，於己併覬覦。
柰愛不可割，投網與子俱。
獵者偶省悟，攢眉發長吁。
縱之與偕活，長揖謝獵徒。
焚網毀毒矢，放鷹逐韓盧。
人物强非類，天性元不殊。
愛母寢皮猿，惜子喬腹魚。
人均作此念，可廢佃與漁。
獵者仁孝心，洞然貫體膚。
彼爲中國穽，愧見此獵無。